Diari Oficial de la Generalitat Valenciana


Sumari del DOGV 5028, del 15-06-2005 (2005/6894)

Acord de 10 de juny de 2005, del Consell de la Generalitat, pel s'amplia a vint anys el termini de la cessió gratuïta efectuada per la Generalitat per mitjà de Decret 91/2001, de 22 de maig, del Consell de la Generalitat, a favor de l'ajuntament d'Ontinyent, d'ús de l'immoble siti en la partida La Solana, conegut com a Alberg Perú.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5028

Data del DOGV
:   15-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/6894


Data del document
:   10-06-2005

Organisme emissor
:   Conselleria d'Economia, Hisenda i Ocupació

Tipus de document
:   Acord

Descriptors 

:   * Ontinyent
    * cultura regional
    * propietat immobiliària

Acord de 10 de juny de 2005, del Consell de la Generalitat, pel s'amplia a vint anys el termini de la cessió gratuïta efectuada per la Generalitat per mitjà de Decret 91/2001, de 22 de maig, del Consell de la Generalitat, a favor de l'ajuntament d'Ontinyent, d'ús de l'immoble siti en la partida La Solana, conegut com a Alberg Perú. [2005/S6894]
  
El Consell de la Generalitat, en la reunió del dia 10 de juny del 2005, va adoptar l'acord següent:
  
Per mitjà del Decret 91/2001, de 22 de maig, el Consell Generalitat va cedir a l'Ajuntament d'Ontinyent l'ús gratuït, per termini de deu anys, de l'immoble situat a la partida La Solana, conegut com Alberg Perú, per a ser rehabilitat i destinat alberg juvenil i a la realització d'activitats de turisme rural.
  
L'immoble assenyalat consta en l'Inventari General de Béns i Drets de la Generalitat Valenciana amb la qualificació de bé patrimonial, amb el codi 46/184/016/000 (A02/46/184/0001).
  
L'Ajuntament d'Ontinyent ha sol·licitat l'ampliació de la cessió d'ús gratuït per termini mínim de vint anys, i s'ha redactat l'avantprojecte de les obres de rehabilitació, que ascendixen a 435.559,48 euros.
  
Als efectes de la pròrroga sol·licitada, es considera que totes les condicions establides en el Decret 91/2001, de 22 de maig, de la Generalitat, es mantenen, igual que la utilitat pública i l'interés social dels fins de l'ajuntament mencionat.
  
L'article 41 de la Llei 3/1986, de 24 d'octubre, del Consell de la Generalitat, de Patrimoni de la Generalitat, establix que els béns immobles patrimonials l'afectació o explotació dels quals no es jutge previsible podran cedir-se gratuïtament pel Consell de la Generalitat, a proposta del conseller d'Economia, Hisenda i Ocupació, per a fins d'utilitat pública o servici social, i l'article 42 establix que es consideraran incloses en este article les cessions que, per al compliment dels seus fins, es facen a altres administracions públiques.
  
D'altra banda, la disposició addicional cinquena del text legal esmentat, en la redacció que en fa la Llei 8/1995, de 29 de desembre, de la Generalitat, establix que els acords de cessió i alienació de béns immobles podran disposar la declaració prèvia d'alienabilitat, la seua desafectació del domini públic i la seua immediata integració en el patrimoni privat de la Generalitat.
  
Estos articles són aplicables al present cas, tal com establix la disposició transitòria primera de la Llei 14/2003 de 10 d'abril, de la Generalitat, de Patrimoni de la Generalitat, per haver-se iniciat el procediment administratiu abans de l'entrada en vigor d'esta llei.
  
D'acord amb els informes que consten en l'expedient, i en virtut del que disposen els articles 90 i 91 de la Llei 14/2003, de 10 d'abril, de la Generalitat, de Patrimoni de la Generalitat, a proposta del conseller d'Economia, Hisenda i Ocupació, el Consell de la Generalitat
  
ACORDA
  
Primer
  
Ampliar a vint anys el termini de la cessió gratuïta d'ús de l'immoble situat a la partida La Solana, conegut com Alberg Perú, efectuada a favor de l'Ajuntament d'Ontinyent per mitjà del Decret 91/2001, de 22 de maig, del Consell de la Generalitat.
  
El termini de la cessió començarà en el moment en què se subscriga el document corresponent en què esta es reflectisca, que s'haurà d'atorgar en el termini de dos mesos comptat des de la publicació del present acord en el Diari Oficial de la Generalitat Valenciana.
  
Segon
  
Es mantenen les condicions assenyalades en el Decret 91/2001, de 21 de maig, del Consell de la Generalitat, que s'indiquen a continuació:
  
- Que l'Ajuntament d'Ontinyent rehabilite l'edifici de conformitat amb l'avantprojecte redactat per l'arquitecte municipal Sr. Manuel Ángel del Moral Carinyena, presentat a la Conselleria d'Economia, Hisenda i Ocupació el dia 21 de setembre de 2000. Les obres han d'estar acabades en el termini de dos anys, comptat a partir de la subscripció del corresponent document de cessió.
  
- Que l'Ajuntament cessionari destine, únicament i exclusivament, l'edifici i terreny a alberg juvenil i a la realització d'activitats de turisme rural durant tot el termini de la cessió.
  
- Que l'immoble no s'arrende ni transmeta per cap títol a favor d'un tercer.
  
- Que l'Ajuntament d'Ontinyent mantinga i conserve l'edifici i terreny adequadament durant tot el termini de la cessió i es faça càrrec de qualssevol despeses de conservació i manteniment de l'edifici i terreny, així com del pagament dels impostos que es deriven de l'immoble objecte de cessió durant el termini establit per a esta.
  
- Totes les responsabilitats inherents a la construcció de qualsevol ordre, tant en el període d'edificació com en el de gaudi del que s'ha construït, seran a compte del cessionari.
  
Tercer
  
Una vegada transcorregut el termini de vint anys pel qual s'amplia la cessió de l'immoble, o deixades de complir les condicions de la cessió, l'immoble revertirà de ple dret a la Generalitat.
  
En tot cas, la reversió o resolució de la cessió no atorgarà dret a cap indemnització per a l'ajuntament cessionari.
  
València, 10 de juny de 2005
  
La consellera secretària del Consell de la Generalitat, per substitució,
  
GEMA AMOR PÉREZ